Kyläkauppias Vesa Keskinen sanoo, että aluehallintoviraston (avi) toiminta täyttää jo koulukiusaamisen tunnusmerkit.

Viimeisin säätöhärdelli Tuurin Kyläkaupassa koettiin joulukuussa, kun kauppias haki aukiololupaa loppiaiselle. Tällä kertaa lupa yllättäen myönnettiin. VILLE HALONEN

Kauppias Vesa Keskinen sanoo, että aikoo jatkossa pitää Kyläkauppaansa auki niin kuin itse parhaaksi näkee. MARKKU VIRKKALA

Keskinen ilmoittaa olevansa lopen kyllästynyt ja turhautunut aluehallintoviraston ”pelleilyyn” aukioloaikojen suhteen. Hän kertoo asiasta Iltalehdelle lähettämässään sähköpostissa.

Viimeksi kauppias sai tuntumaa sääntöhärdellistä joulukuussa, jolloin Tuurin Kyläkauppa haki perinteiseen tapaan aukiololupaa loppiaiselle. Aikaisempina vuosina lupa oli evätty ja myönnetty Keskisen mukaan vain niille paikkakunnille, joissa loppiaisena käy venäläisiä.

– Minulla ei tietenkään ollut faktaa, että venäläisiä kävisi Tuurissa loppiaisena, koska Kyläkauppa on aina ollut kiinni silloin, Keskinen havainnollistaa.

Tänä vuonna aluehallintovirastossa päätettiin yllättäen toisin: lupa loppiaisen aukioloajalle heltisi.

– Nyt kun venäläiset ovat vähentäneet vierailuja Suomessa noin 40 prosenttia, niin loppiaisen aukioloaika voitiin Kyläkaupallenikin myöntää. Kornia! kyläkauppias puhisee.

Mutta ei se itse lupa, vaan tapa jolla se saatiin. Luvan myöntämisen kulkua Keskinen kuvailee ”mielivaltaiseksi”.

Aluehallintovirasto pohti asiaa 24 päivää ja antoi lopulta myönteisen päätöksen 29. joulukuuta. Itse päätöksestä ilmoitettiin tosin Keskiselle vasta perjantaina 2. tammikuuta. Käytännössä tämä tarkoitti sitä, että Keskiselle jäi vain yksi arkipäivä aikaa järjestää työvuorot.

– Tyhmempikin ymmärtää, että henkilökunnaltaan 430 työntekijän valtamerialusta ei ihan niin vaan käännetä päivässä purjehtimaan pyhäpäivänä.

Keskinen kutsuu päätöksen panttaamista koulukiusaamiseksi.

– Pelkästään tällä yksittäisellä mielivaltaisella teolla noin 300 työntekijältäni menivät kuusi tuplapalkkaista työtuntia ja Kyläkauppa menetti melkoisesti myyntiä.

– Minä pidän jatkossa Kyläkauppani auki niin kuin itse parhaimmaksi näen työntekijöideni tulevaisuuden turvaamiseksi, hän ilmoittaa.

Ja sitten se kesä

Keskisen mukaan aluehallintaviraston pelleily aukioloaikojen suhteen ei rajoitu yksistään loppiaiseen vaan esimerkkejä löytyy toki muitakin. Yksi niistä on kesäsunnuntaiden aukioloajat, joiden pidennyksille täytyy jälleen kerran anoa avilta erikseen lupa.

Kun Keskinen anoi toissa kesänä pidennyksiä kolmelle kesäkuukaudelle, heltisi ekstra-aikaa vain heinäkuulle. Viime kesänä Keskinen anoi jälleen lupia kaikille kesä-elokuun sunnuntaille. Yllätys oli melkoinen, sillä nyt kesäkuu hylättiin, heinäkuu hyväksyttiin ja kaksi elokuun sunnuntaina niin ikään hyväksyttiin.

– Aluehallintoviraston toiminta saattaa vaikuttaa arpomiselta, mutta tässä tapauksessa se ei ihme kyllä ole sitä, Keskinen huomauttaa.

Kahtena edellisenä kesänä Keskisellä oli ollut käytössä lapsille suunnattu ilmainen Miljoona Tivoli

– Mielivaltaisuutta on se, että en saanut viime kesänä pitää joka sunnuntaita auki klo 18-21, mutta silloin sain pitää, kun oli tivoli suljettuna pihassa, hän äimistelee.

Keskinen sanoo odottavansa mielenkiinnolla tulevan kesän aukioloaikojen päätöstä. Hän ilmoittaa, että Miljoona Tivoli on jo tilattu.

Kyläkauppias toistaa uhkauksensa siitä, että aikoo jatkossa pitää Kyläkauppansa auki juuri niin kuin itse haluaa.

– Jonkun on vain tämä aloitettava, että saadaan joku järki kaupan aukioloaikasääntöihin niin kellonaikojen kuin kokoluokkienkin suhteen. Kyllä suomalainen tietää, koska haluaa kauppaan mennä. Ja kyllä vastaavasti kauppiaan pitää tietää, koska hän pitää kauppaansa auki. Ei siihen virkamiehiä tarvita sotkemaan asioita kauppojen pinta-alaneliöiden ja poukkoilevine aukioloaikojen, kauppojen sijainnin ja venäläisten tulemisen tai tulemattomuuden suhteen, Keskinen päättää.